18.5.2022
MT
Il-Ġurnal Uffiċjali tal-Unjoni Ewropea
L 139/39
(118) Għal dak il-għan, Ryanair tissuġġerixxi li l-Kummissjoni jenħtieġ li tikkunsidra d-daqs korrett għal TAP Air Portugal li jippermetti lill-Portugall ikollu konnettività adegwata u jenħtieġ li ma teskludix l-ipoteżi li d-daqs korrett għal TAP Air Portugal jista’ jammonta għal ħruġ mis-suq.
Fil-fehma ta’ Ryanair, jenħtieġ li l-Kummissjoni ma teskludix a priori xenarju li fih TAP Air Portugal tipprovdi biss servizzi fuq distanzi twal u linji tal-ajru oħra (inklużi dawk b’nollijiet baxxi) jaġixxu bħala codeshare jew saħansitra operaturi de facto tar-rotot kolletturi attwali lejn Liżbona.
(119) Fl-aħħar nett, fir-rigward tal-iffriżar tal-kapaċitajiet u t-tnaqqis tal-attivitajiet, Ryanair issostni li d-deċiżjoni tal-ftuħ ma tesplorax biżżejjed xenarju ta’ tnaqqis fid-daqs.
4.1.2. EAA
(120) Mill-bidu nett, EAA ssostni li bl-approvazzjoni tal-Liġi dwar il-Baġit Pubbliku tal-Istat għall-2021 f’Novembru 2020 li fiha l-Gvern Portugiż alloka EUR 500 miljun ta’ appoġġ finanzjarju għal TAP SGPS, l-Istat Portugiż impenja ruħu li jagħmel disponibbli riżorsi tal-Istat, li EAA tqis li hija għajnuna mill-Istat mhux innotifikata lill-Kummissjoni.
(121) EAA tilmenta dwar it-trattament diskriminatorju favur TAP SGPS meta l-Istat ipprovda appoġġ finanzjarju biex jassisti lil TAP SGPS fir-ristrutturar tagħha.
Bħala informazzjoni ta’ sfond, EAA tinforma li hija ripetutament talbet appoġġ proporzjonat mill-Portugall.
Minkejja l-aħjar sforzi ta’ EAA u l-preżentazzjoni tal-vantaġġi għall-ekonomija, il-Portugall irrifjuta li jħares lejn il-fatti u naqas milli jipprovdi xi assistenza sinifikattiva.
(122) EAA tinforma wkoll li hija ttrasportat total ta’ aktar minn 1,4 miljun passiġġier fuq it-8 500 titjira tagħha, li minnhom 430 000 (ugwali għal 30 % tal-passiġġieri totali li tajret matul dan il-perjodu) kienu minn/lejn il-Portugall.
Hija kienet l-ewwel linja tal-ajru Portugiża li bdiet operazzjonijiet charter lejn it-Tramuntana tal-Brażil u meta TAP Air Portugal bdiet titjiriet skedati lejn dak ir-reġjun u tat rati baxxi ħafna lill-operaturi turistiċi, EAA sabet opportunitajiet ġodda.
Fl-2020, minħabba l-pandemija tal-COVID-19, l-attività ewlenija ta’ EAA nbidlet għal operazzjonijiet charter.
Adegwatezza tal-istrument ta’ għajnuna
(123) Fil-fehma ta’ EAA, l-għan tal-għajnuna għar-ristrutturar huwa li tipprovdi appoġġ ta’ likwidità għallimplimentazzjoni tal-pjan ta’ ristrutturar u li tibbilanċja l-ekwità negattiva ta’ TAP SGPS.
Madankollu, l-għajnuna inkwistjoni hija strutturata prinċipalment bħala ekwità u parzjalment bħala garanzija, li se tiġi kkonvertita wkoll f’ekwità fl-aktar xenarju avvers jekk l-aċċess għas-swieq kapitali ma jinkisibx.
Dan l-istrument ta’ għajnuna ma jidhirx xieraq peress li jmur lil hinn minn dak li huwa meħtieġ.
Miżura anqas distortiva fil-forma ta’ garanzija finanzjarja mingħajr natura ta’ ekwità tkun suffiċjenti biex tiffaċilita l-aċċess għas-swieq kapitali u b’dan il-mod tirrestawra l-likwidità u s-solvenza ta’ TAP SGPS.
B’dan il-mod, TAP SGPS tkun meħtieġa ssib il-metodi ta’ finanzjament proprji tagħha u b’hekk tilħaq ukoll l-objettivi tal-kontribuzzjoni proprja.
Il-proporzjonalità tal-għajnuna
(124) EAA tikkondividi t-tħassib imqajjem mill-Kummissjoni fis-sejbiet preliminari tagħha rigward il-proporzjonalità talgħajnuna, b’mod partikolari, jekk TAP SGPS ikollhiex livell suffiċjenti ta’ kontribuzzjonijiet proprji.
Barra minn hekk, EAA tesprimi t-tħassib tagħha li l-Portugall diġà jantiċipa li jagħti kumpens għad-danni skont l-Artikolu 107(2)(b) tat-TFUE.
(125) Bħal Ryanair, EAA tilmenta wkoll dwar ir-redazzjoni eċċessiva tad-deċiżjoni tal-ftuħ, li tagħmilha impossibbli li jsiru kummenti sinifikattivi dwar il-proporzjonalità.